Diari Oficial de la Generalitat Valenciana


Sumari del DOGV 8976, del 16-12-2020 (2020/10487)

RESOLUCIÓ de 14 de desembre de 2020, de la Conselleria de Política Territorial, Obres Públiques i Mobilitat, d'ampliació de termini de la convocatòria de premis associats a la iniciativa «Hui descansa el cotxe 2020».
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8976

Data del DOGV
:   16-12-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/10721


Data del document
:   14-12-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * distinció honorífica

RESOLUCIÓ de 14 de desembre de 2020, de la Conselleria de Política Territorial, Obres Públiques i Mobilitat, d'ampliació de termini de la convocatòria de premis associats a la iniciativa «Hui descansa el cotxe 2020». [2020/10522]  
Amb data 06.11.2020 es va publicar en el DOGV la Resolució de 2 de novembre de 2020, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe».  
La base cinquena de l'annex I i de l'annex II de la resolució estableix que el termini d'enviament dels vídeos relacionats amb la campanya «Hui descansa el cotxe» començarà el dia 10 de novembre a les 00.00 hores i finalitzarà el dia 21 de desembre a les 23.59 h. Una vegada finalitzat aquest termini, la resolució de concessió dels premis es publicarà en dos mesos i l'acte de lliurament dels premis se celebrarà un mes després de la data anterior.  
El nombre de sol·licituds rebudes fins hui permeten preveure que no s'arribarà el nombre de premis per a repartir. En conseqüència, es considera oportú ampliar el termini de presentació de sol·licituds a fi d'augmentar el nombre de col·legis que poden participar en aquesta iniciativa, tenint en compte que aquesta ampliació no perjudica drets de tercers.  
D'altra banda, i per a procurar que es puguen entregar tots els premis previstos en la Resolució de 2 de novembre de 2020, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe», estimant que hi concorren els requisits per a l'ampliació de terminis de l'article 32.1 de la Llei 39/2015, d'1 d'octubre, del procediment administratiu comú de les administracions públiques, resolc:  
  
Únic  
Modificar la base cinquena dels annexos I i II de la Resolució de 2 de novembre de 2020, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe», que queden redactats de la manera següent:  
«Base cinquena annex I:  
El termini d'enviament dels vídeos relacionats amb la campanya «Hui descansa el cotxe» començarà el dia 10 de novembre a les 00.00 hores i finalitzarà a les 23.59 hores del dia 11 de gener de 2021. Una vegada finalitzat aquest termini, la resolució de concessió dels premis es publicarà en dos mesos i l'acte de lliurament dels premis se celebrarà un mes després de la data anterior.  
No tindran validesa els vídeos rebuts fora d'aquest termini, així com les visualitzacions que excedisquen d'aquest mateix termini, excepte que es donara el cas que el nombre de participants dins del termini anterior fora inferior al de premis per a atorgar. En aquest cas, els vídeos rebuts fora d'aquest termini, així com les visualitzacions que excedisquen d'aquest mateix termini, es podran tindre en compte fins a arribar al nombre de premis per a atorgar.  
Per a garantir el nombre de visualitzacions per vídeo, es realitzaran captures de pantalla on quede reflectit el nombre real de visualitzacions i la data i hora de captura. Aquestes es faran entre les 00.00 h i les 00.20 h del 12 de gener de 2021. S'aplicarà un marge de 20 minuts perquè es tinga el temps suficient de recollir totes les captures. Si se superen els 200 participants, el marge s'incrementarà proporcionalment. Aquests terminis es compliran sempre que no hi haja cap problema tècnic alié al control de la Conselleria.»  
«Base cinquena annex II:  
El termini d'enviament de vídeos i imatges relacionats amb la campanya «Hui descansa el cotxe» començarà el dia 10 de novembre a les 00.00 hores i finalitzarà a les 23.59 hores del dia 11 de gener de 2021. Una vegada finalitzat aquest termini, la resolució de concessió dels premis es publicarà en dos mesos i l'acte de lliurament dels premis se celebrarà un mes després de la data anterior.»  
Contra aquesta resolució, que posa fi a la via administrativa, podrà interposar-se, en el termini d'un mes, un recurs potestatiu de reposició davant del mateix òrgan que ha dictat aquesta resolució, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableixen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
  
València, 14 de desembre de 2020.- La secretària autonòmica d'Obres Públiques, Transports i Mobilitat Sostenible (p. d. R 23.07.2019; DOGV 8600, 26.07.2019): María Pérez Herrero.